ประกาศนายทะเบียนกองทุนสำรองเลี้ยงชีพ ที่ สท. 1/2558 เรื่อง วิธีการและเงื่อนไขในการโอนเงินจากกองทุนสำรองเลี้ยงชีพไปยังกองทุนรวมเพื่อการเลี้ยงชีพ

ประกาศนายทะเบียนกองทุนสำรองเลี้ยงชีพ
ประกาศนายทะเบียนกองทุนสำรองเลี้ยงชีพ
ที่ สท. ๑/๒๕๕๘
เรื่อง
วิธีการและเงื่อนไขในการโอนเงินจากกองทุนสำรองเลี้ยงชีพ
ไปยังกองทุนรวมเพื่อการเลี้ยงชีพ[๑]
 

อาศัยอำนาจตามความในมาตรา ๒๓/๔
แห่งพระราชบัญญัติกองทุนสำรองเลี้ยงชีพ พ.ศ. ๒๕๓๐ ซึ่งแก้ไขเพิ่มเติมโดยพระราชบัญญัติกองทุนสำรองเลี้ยงชีพ
(ฉบับที่ ๔) พ.ศ. ๒๕๕๘ นายทะเบียนกองทุนสำรองเลี้ยงชีพออกข้อกำหนดไว้ ดังต่อไปนี้

ข้อ ๑ ในประกาศนี้
กองทุนรวมเพื่อการเลี้ยงชีพ หมายความว่า
กองทุนรวมเพื่อการเลี้ยงชีพตามกฎหมายว่าด้วยหลักทรัพย์และตลาดหลักทรัพย์
ผู้ชำระบัญชี หมายความว่า
ผู้ชำระบัญชีของกองทุน
เงินกองทุน หมายความว่า
เงินทั้งหมดที่ลูกจ้างมีสิทธิได้รับจากกองทุน
หรือเงินที่เหลือจากการขอรับเงินจากกองทุนเป็นงวด หรือเงินที่ลูกจ้างคงไว้ในกองทุน

ข้อ ๒ ภายใน ๓๐
วันนับแต่วันสิ้นสมาชิกภาพ เมื่อลูกจ้างแสดงเจตนาให้โอนเงินกองทุนไปยังกองทุนรวมเพื่อการเลี้ยงชีพอันเนื่องจากเหตุหนึ่งเหตุใดดังต่อไปนี้
ให้ผู้จัดการกองทุนหรือผู้ชำระบัญชีดำเนินการตามข้อ ๓
(๑)
นายจ้างถอนตัวจากกองทุนหลายนายจ้างและยังไม่ได้จัดให้มีกองทุนใหม่
(๒) ลูกจ้างออกจากงานไม่ว่าด้วยเหตุใด
(๓) กองทุนเลิก

ข้อ ๓ เมื่อผู้จัดการกองทุนหรือผู้ชำระบัญชีได้รับแจ้งให้โอนเงินกองทุนจากกองทุนไปยังกองทุนรวมเพื่อการเลี้ยงชีพ
ให้ผู้จัดการกองทุนหรือผู้ชำระบัญชี แล้วแต่กรณี
โอนเงินดังกล่าวพร้อมจัดส่งเอกสารหลักฐานดังต่อไปนี้ไปยังกองทุนรวมเพื่อการเลี้ยงชีพให้แล้วเสร็จภายใน
๓๐ วัน นับแต่วันที่ได้รับเอกสารหลักฐานครบถ้วนจากคณะกรรมการกองทุน
(๑)
เอกสารการแสดงเจตนาของลูกจ้างเพื่อโอนเงินกองทุนไปยังกองทุนรวมเพื่อการเลี้ยงชีพซึ่งต้องระบุชื่อกองทุนรวมเพื่อการเลี้ยงชีพที่จะโอนไป
(๒)
เอกสารหลักฐานที่แสดงได้ว่าลูกจ้างได้รับทราบคำเตือนเกี่ยวกับการโอนเงินจากกองทุนสำรองเลี้ยงชีพไปยังกองทุนรวมเพื่อการเลี้ยงชีพ
ดังนี้
(ก)
ในกรณีที่เงินจากกองทุนสำรองเลี้ยงชีพของลูกจ้างครบเงื่อนไขเกี่ยวกับกำหนดระยะเวลาซึ่งเป็นผลให้ได้รับสิทธิประโยชน์ทางภาษีแล้ว
ลูกจ้างจะไม่ได้รับสิทธิประโยชน์ทางภาษีเพิ่มเติมจากการโอนเงินดังกล่าวไปยังกองทุนรวมเพื่อการเลี้ยงชีพ
และการลงทุนในกองทุนรวมเพื่อการเลี้ยงชีพดังกล่าวอาจมีต้นทุนที่แตกต่างจากกองทุนรวมทั่วไป
(ข)
ในกรณีที่การโอนเงินจากกองทุนสำรองเลี้ยงชีพไปยังกองทุนรวมเพื่อการเลี้ยงชีพจะมีผลให้การถือหน่วยลงทุนของลูกจ้างเกินข้อจำกัดการถือหน่วยลงทุนตามที่กำหนดในประกาศคณะกรรมการกำกับตลาดทุนว่าด้วยหลักเกณฑ์เกี่ยวกับข้อจำกัดการถือหน่วยลงทุนในกองทุนรวมและหน้าที่ของบริษัทจัดการ
บริษัทจัดการกองทุนรวมจะไม่นับคะแนนเสียงส่วนที่เกินกว่าหนึ่งในสามของจำนวนหน่วยลงทุนที่จำหน่ายได้แล้วทั้งหมดของกองทุนรวมดังกล่าว
(๓) เอกสารแสดงจำนวนเงินกองทุนที่โอนไปยังกองทุนรวมเพื่อการเลี้ยงชีพ
ซึ่งได้ระบุรายละเอียดเกี่ยวกับจำนวนเงินสะสม เงินสมทบ
ผลประโยชน์ของเงินสะสมและผลประโยชน์ของเงินสมทบไว้ด้วย
(๔) เอกสารหลักฐานอื่นตามที่สมาคมบริษัทจัดการลงทุนกำหนด

ข้อ ๔ ประกาศนี้ให้ใช้บังคับตั้งแต่วันที่
๒๐ พฤศจิกายน พ.ศ. ๒๕๕๘ เป็นต้นไป


ประกาศ
ณ วันที่ ๓ พฤศจิกายน พ.ศ. ๒๕๕๘
รพี สุจริตกุล
เลขาธิการ
สำนักงานคณะกรรมการกำกับหลักทรัพย์และตลาดหลักทรัพย์
ในฐานะนายทะเบียนกองทุนสำรองเลี้ยงชีพ
ปริยานุช/จัดทำ
๒๐ พฤศจิกายน
๒๕๕๘

วิศนี/ตรวจ
๑๗ ธันวาคม
๒๕๕๘
























[๑] ราชกิจจานุเบกษา
เล่ม ๑๓๒/ตอนพิเศษ ๓๐๐ ง/หน้า ๑๘/๑๘ พฤศจิกายน ๒๕๕๘